NWR วางเป้ารายได้ปี 65 โตก้าวกระโดด 40% รับโควิดคลาย-ลุ้นคว้าใหม่ 1.4 หมื่นลบ.
NWR วางเป้ารายได้ปี 65 โตก้าวกระโดด 40% รับโควิดคลาย-ลุ้นคว้าใหม่ราว 1.4 หมื่นลบ. หนุน Backlog แน่น จากปัจจุบันอยู่ที่ 3.85 หมื่นลบ.
NWR วางเป้ารายได้ปี 65 โตก้าวกระโดด 40% รับโควิดคลาย-ลุ้นคว้าใหม่ราว 1.4 หมื่นลบ. หนุน Backlog แน่น จากปัจจุบันอยู่ที่ 3.85 หมื่นลบ.
15 ธ.ค. 2564

นายวิสุทธิ์ สุวรรณวิทย์เวช รองกรรมการผู้จัดการ บริษัท เนาวรัตน์พัฒนาการ จำกัด (มหาชน) หรือ NWR เปิดเผยว่า รายได้รวมในปี 65 คาดว่าจะเติบโต 40% หรือเติบโตก้าวกระโดด จากปีนี้ที่จะอยู่ที่ 1 หมื่นล้านบาทต่ำกว่าเป้าหมาย โดยในงวด 9 เดือนปี 64 มีรายได้รวม 7,869 ล้านบาท เนื่องจากบริษัทได้รับผลกระทบจากการระบาดไวรัสโควิด-19 ในไตรมาส 2 และไตรมาส 3 ที่มีการปิดแคมป์คนงาน ทำให้งานล่าช้าออกไป
อย่างไรก็ตาม หลังจากนี้บริษัทจะต้องเร่งงานก่อสร้างให้เร็ว และในปีหน้าเชื่อว่าจะไม่ค่อยได้รับกระทบจากการระบาดไวรัสโควิด-19 โดยคาดว่าจะได้งานใหม่ราว 1.3-1.4 หมื่นล้านบาท ใกล้เคียงกับปี 64 ที่งวด 9 เดือนแรกได้งานใหม่เข้ามา 14,279 ล้านบาท หรือคาดว่าจะชนะประมูลงาน 10-15% ของมูลค่าที่เข้าประมูลงาน
ณ วันที่ 30 ก.ย.64 บริษัทมีงานในมือ (Backlog) อยู่ที่ 38,557 ล้านบาท โดยเป็นงานที่เซ็นสัญญาแล้ว 32,815 ล้านบาท และงานรอเซ็นสัญญา จำนวน 5,742 ล้านบาท ทั้งนี้ งานส่วนใหญ่เป็นงานภาครัฐ 88% รวม 51 โครงการ
ด้านนายปสันน สวัสดิ์บุรี รองกรรมการผู้จัดการอาวุโส NWR กล่าวว่า ในส่วนธุรกิจอสังหาริมทรัพย์ในปี 65 จะเปิด 2 โครงการใหม่ ได้แก่ บ้านเดี่ยวรังสิต คลอง 3 มูลค่าโครงการ 1,000 ล้านบาท คาดจะเปิดขายได้ไตรมาส 2/65 และโครงการคอนโดมิเนียม ASPEN เฟส D สูง 20 ชั้น มูลค่าโครงการ 850 ล้านบาท คาดจะเปิดขายได้ในไตรมาส 4/65 หรือ ไตรมาส 1/65
ปัจจุบัน ยอดขายที่รอโอนของอสังหาริมทรัพย์มีจำนวน 247 ล้านบาท ที่คาดว่าจะรับรู้เป็นรายได้ 146 ล้านบาทในไตรมาส 4/64 ซึ่งหลังธนาคารแห่งประเทศไทย (ธปท.)ผ่อนคลายมาตรการ LTV และลดค่าโอน ก็กระตุ้น sentiment ลูกค้าที่มีความต้องการซื้อเพิ่มขึ้น